Doryphora del patata

Le doryphora del patata o doryphora del Colorado (Leptinotarsa decemlineata) es un specie de Leptinotarsa. Iste coleoptero attinge circa un centimetro de longitude. A causa de su corpore convexe e rotunde, le doryphora del patata resimila un poco le coccinella, ma illo se differentia per cinque strias nigre sur cata un del scalias jalne o jalne-orange. Illo se alimenta exclusivemente con folios e flores de plantas del familia Solanaceae. Le doryphora hiberna sub terra. In le primavera, le feminas pone centos de ovos. Ben que le doryphoras e lor larvas es venenose, in lor habitat original illos ha varie inimicos natural.

De origine, le specie occurreva solmente in America del nord. A partir de 1850 le doryphora se diffundeva in grande partes del mundo viagiante sur le planta de patata. Illo attingeva le costa oriental american in 1876 e se establiva in Europa post le Prime Guerra Mundial. Intertanto, su area de diffusion comprehende circa octo milliones de kilometros quadrate in America del Nord e circa sex milliones in Europa, Asia e Africa del Nord. Biologos previde que illo se extendera ulteriormente in areas in Asia, Africa e in areas temperate del hemispherio meridional.

In areas novemente colonisate non occurre inimicos natural, de maniera que le doryphora pote illac multiplicar se multo rapidemente. Le specie invasive pote formar in iste areas un plaga formidabile pro, inter alteres, le cultivation de patatas. Particularmente le larvas es multo vorace e pote totalmente disfoliar campos de patatas. On ha tentate a exterminar le doryphora de varie manieras, per exemplo per le introduction de su inimicos natural e per mitter in action le armea, infantes e disoccupatos pro colliger e destruer le insectos, ma tote iste tentativas ha fallite.

Categoria:Insecta